b'\n_START_ARTICLE_\nJyv\xc3\xa4skyl\xc3\xa4n kirjastopuukotus\n_START_PARAGRAPH_\nJyv\xc3\xa4skyl\xc3\xa4n kirjastopuukotus tapahtui 30. tammikuuta 2013 \xc3\x84\xc3\xa4rioikeisto Suomessa -kirjan esittelytilaisuudessa Jyv\xc3\xa4skyl\xc3\xa4n kaupunginkirjastossa. Yhteenotto syntyi, kun kolme henkil\xc3\xb6\xc3\xa4 pyrki tilaisuuteen ja tilaisuuden j\xc3\xa4rjest\xc3\xa4j\xc3\xa4t estiv\xc3\xa4t sen. Yhteenotossa yht\xc3\xa4 tapahtuman j\xc3\xa4rjest\xc3\xa4j\xc3\xa4\xc3\xa4 viillettiin ter\xc3\xa4aseella ja hy\xc3\xb6kk\xc3\xa4\xc3\xa4ji\xc3\xa4 ly\xc3\xb6tiin teleskooppipatukalla. Kolme sis\xc3\xa4lle pyrkinytt\xc3\xa4 miest\xc3\xa4 olivat uusnatsij\xc3\xa4rjest\xc3\xb6 Suomen vastarintaliikkeen aktiiveja.  Teoksen kirjoittajista paikalla olivat Li Andersson ja toimittaja Mikael Brunila._NEWLINE_Tapauksessa jaettiin nelj\xc3\xa4 tuomiota. Puukkoa k\xc3\xa4ytt\xc3\xa4nyt mies tuomittiin tammikuussa 2015 puolentoista vuoden ehdolliseen vankeuteen t\xc3\xa4st\xc3\xa4 sek\xc3\xa4 aiemmasta v\xc3\xa4kivallanteosta. H\xc3\xa4nen kanssaan tilaisuuteen pyrkinyt mies sek\xc3\xa4 kaksi n\xc3\xa4it\xc3\xa4 est\xc3\xa4nytt\xc3\xa4 miest\xc3\xa4 tuomittiin sakkoihin.\n_START_SECTION_\nTausta\n_START_PARAGRAPH_\n\xc3\x84\xc3\xa4rioikeisto Suomessa -kirjan esittelytilaisuuden Jyv\xc3\xa4skyl\xc3\xa4ss\xc3\xa4 j\xc3\xa4rjestiv\xc3\xa4t JKLDIY-niminen toimintaryhm\xc3\xa4, Jyv\xc3\xa4skyl\xc3\xa4n yhteiskunnallinen opisto (Jyv\xc3\xa4skyl\xc3\xa4n Seudun Sivistysty\xc3\xb6 ry) ja Vasemmistonuoret. Tilaisuuden j\xc3\xa4rjest\xc3\xa4j\xc3\xa4t kertoivat arvioineensa h\xc3\xa4iri\xc3\xb6iden oleva mahdollisia, koska kes\xc3\xa4ll\xc3\xa4 2012 kirjan kolmatta kirjoittajaa Dan Koivulaaksoa vastaan hy\xc3\xb6k\xc3\xa4ttiin kaasusumutteella h\xc3\xa4nen ollessaan puhumassa \xc3\xa4\xc3\xa4rioikeistosta Oulussa. Ep\xc3\xa4illyll\xc3\xa4 oli yhteyksi\xc3\xa4 Suomen vastarintaliikkeeseen. Kirjatilaisuuden j\xc3\xa4rjest\xc3\xa4jien mukaan Suomen vastarintaliikkeen edustajat my\xc3\xb6s kuvasivat rasisminvastaisen mielenosoituksen osallistujia Jyv\xc3\xa4skyl\xc3\xa4ss\xc3\xa4 marraskuussa 2012 ja tammikuun puoliv\xc3\xa4liss\xc3\xa4 Joensuussa j\xc3\xa4rjestetyn \xc3\x84\xc3\xa4rioikeisto Suomessa -kirjan esittelytilaisuuden Facebook-sivulle j\xc3\xa4tettiin uhkaavina pidettyj\xc3\xa4 kommentteja. Kommenteissa puhuttiin l\xc3\xa4hinn\xc3\xa4 Finnish Defence League -liikkeest\xc3\xa4. Tilaisuuden j\xc3\xa4rjest\xc3\xa4j\xc3\xa4t ilmoittivat kommenteista Pohjois-Karjalan poliisille ja Suojelupoliisille. Jyv\xc3\xa4skyl\xc3\xa4n poliisi kuitenkin katsoi, ettei kirjatapahtumaan liity erityist\xc3\xa4 uhkaa._NEWLINE_Sis\xc3\xa4ministeri\xc3\xb6 julkaisi tammikuussa 2013 ensimm\xc3\xa4isen s\xc3\xa4\xc3\xa4nn\xc3\xb6llisen katsauksensa v\xc3\xa4kivaltaisesta \xc3\xa4\xc3\xa4riliikehdinn\xc3\xa4st\xc3\xa4 Suomessa. Ainoa raportissa nimelt\xc3\xa4 mainittu taho oli kansallissosialistinen Suomen vastarintaliike -j\xc3\xa4rjest\xc3\xb6, jota pidettiin raportissa mahdollisesti vaarallisena.\n_START_SECTION_\nHy\xc3\xb6kk\xc3\xa4ys\n_START_PARAGRAPH_\nTilaisuus alkoi kirjaston Pieness\xc3\xa4 luentosalissa kello 18. Salissa oli vajaat sata henkil\xc3\xb6\xc3\xa4. Ovet oli suljettu, koska enemp\xc3\xa4\xc3\xa4 yleis\xc3\xb6\xc3\xa4 ei mahtunut sis\xc3\xa4\xc3\xa4n. J\xc3\xa4rjest\xc3\xa4j\xc3\xa4t olivat varautuneet mahdolliseen h\xc3\xa4iri\xc3\xb6\xc3\xb6n siten, ett\xc3\xa4 oven ulkopuolelle oli j\xc3\xa4\xc3\xa4nyt henkil\xc3\xb6it\xc3\xa4 seuraamaan tilaisuuteen pyrkij\xc3\xb6it\xc3\xa4 ja kirjaston vahtimestarille oli kerrottu mahdollisesta vaarasta. Kirjaston vahtimestarin mukaan aulaan alkoi ker\xc3\xa4\xc3\xa4nty\xc3\xa4 \xe2\x80\x9derikoista porukkaa\xe2\x80\x9d, ja h\xc3\xa4n soitti vartijat ja poliisin paikalle. Vahtimestarin ja tapahtuman j\xc3\xa4rjest\xc3\xa4jien mukaan h\xc3\xa4t\xc3\xa4keskus ei aluksi luokitellut tapausta kiireelliseksi. Hy\xc3\xb6kk\xc3\xa4yksen tapahduttua vahtimestari soitti uudelleen poliisille, mink\xc3\xa4 j\xc3\xa4lkeen paikalle saapui useita poliisipartioita._NEWLINE_V\xc3\xa4likohtaus alkoi, kun paikalle tuli kolme miest\xc3\xa4, jotka ovella ollut mies kertomansa mukaan tunnisti mahdollisiksi h\xc3\xa4iri\xc3\xb6n aiheuttajiksi. Yhdell\xc3\xa4 miehist\xc3\xa4 oli havaittu suojalasit, suojak\xc3\xa4sineet ja luotiliivit sek\xc3\xa4 k\xc3\xa4dess\xc3\xa4\xc3\xa4n pullokassi. Toinen miehist\xc3\xa4 oli varautunut kuvaamaan tilannetta kamerallaan. Ovella seisonut mies ilmoitti salin olevan t\xc3\xa4ynn\xc3\xa4 ja esti miesten p\xc3\xa4\xc3\xa4syn tilaisuuteen. Yksi tilaisuuteen pyrkij\xc3\xb6ist\xc3\xa4 l\xc3\xb6i ovella ollutta tapahtuman j\xc3\xa4rjest\xc3\xa4j\xc3\xa4\xc3\xa4 nyrkill\xc3\xa4 ja pullokassilla. Pullokassi osui t\xc3\xa4ll\xc3\xb6in my\xc3\xb6s toiseen ovella olleeseen mieheen. Ovella olleiden miesten avuksi tuli t\xc3\xa4ss\xc3\xa4 vaiheessa paikalla ollut kolmas mies, joka sai tilanteen aikana ter\xc3\xa4aseen iskun yl\xc3\xa4vartaloonsa. Vamma ei ollut vakava. My\xc3\xb6s osa muista tilanteessa mukana olleista sai lievi\xc3\xa4 vammoja. Kolmikko pakeni paikalta pian puukotuksen j\xc3\xa4lkeen. Poliisin mukaan pakenevia miehi\xc3\xa4 ly\xc3\xb6tiin teleskooppipatukalla ja heit\xc3\xa4 kohti heitettiin tuoli. Teleskooppipatukkaa k\xc3\xa4ytt\xc3\xa4nyt mies oli sama jota puukotettiin. Miehell\xc3\xa4 oli hallussaan my\xc3\xb6s ter\xc3\xa4ase, jota h\xc3\xa4n ei kuitenkaan k\xc3\xa4ytt\xc3\xa4nyt. Varsinaiseen yhteenottoon osallistui kuusi henkil\xc3\xb6\xc3\xa4. Tilaisuutta jatkettiin keskeytyksen j\xc3\xa4lkeen.\n_START_SECTION_\nIskun tekij\xc3\xa4t\n_START_PARAGRAPH_\nPoliisi otti seuraavana p\xc3\xa4iv\xc3\xa4n\xc3\xa4 kiinni kaksi kolmikon j\xc3\xa4sent\xc3\xa4. Keski-Suomen k\xc3\xa4r\xc3\xa4j\xc3\xa4oikeus vangitsi toisen henkil\xc3\xb6ist\xc3\xa4, alle 30-vuotiaan jyv\xc3\xa4skyl\xc3\xa4l\xc3\xa4ismiehen. Poliisi esitti k\xc3\xa4r\xc3\xa4j\xc3\xa4oikeudelle my\xc3\xb6s toisen paikkakuntalaisen miehen vangitsemista, mutta h\xc3\xa4net vapautettiin. Oulusta kotoisin oleva kolmas mies vangittiin poissaolevana ja h\xc3\xa4n j\xc3\xa4i kiinni Kuopiossa marraskuussa 2014. Samaa henkil\xc3\xb6\xc3\xa4 syytettiin my\xc3\xb6s Dan Koivulaakson kaasusumutuksesta, ja h\xc3\xa4net tuomittiin aiemmin vuonna 2011 tapahtuneesta kokoomuksen kansanedustajaehdokkaan pahoinpitelyst\xc3\xa4._NEWLINE_Kaikilla kolmella hy\xc3\xb6kk\xc3\xa4\xc3\xa4j\xc3\xa4ll\xc3\xa4 on vahvat yhteydet Suomen vastarintaliikkeeseen. Alustavan esitutkinnan perusteella vaikutti ilmeiselt\xc3\xa4, ettei tapahtumaan liittynyt muita henkil\xc3\xb6it\xc3\xa4. Kirjastossa oli kuitenkin ennen tapahtumaa k\xc3\xa4ynyt kolmikon pyynn\xc3\xb6st\xc3\xa4 17-vuotias mies tiedustelemassa tilannetta. Miehen toimintaa tutkittiin avunantona tutkittavana oleviin rikoksiin. _NEWLINE_Kolmen sis\xc3\xa4lle pyrkineen miehen osalta poliisi tutki asiaa poliittisten toimintavapauksien loukkaamisen yrityksen\xc3\xa4, t\xc3\xb6rke\xc3\xa4n\xc3\xa4 pahoinpitelyn\xc3\xa4 ja pahoinpitelyin\xc3\xa4. My\xc3\xb6s ovivahtien menettely\xc3\xa4 kolmikon poistumisvaiheessa tutkittiin pahoinpitelyin\xc3\xa4. Rikoslain mukaan poliittisten toimintavapauksien loukkaamiseen syyllistyy, jos v\xc3\xa4kivallalla tai vakavan vaaran toisen hyvinvoinnille k\xc3\xa4sitt\xc3\xa4v\xc3\xa4ll\xc3\xa4 uhkauksella est\xc3\xa4\xc3\xa4 toista ilmaisemasta mielipidett\xc3\xa4\xc3\xa4n yleisist\xc3\xa4 asioista julkisesti._NEWLINE_Yksi hy\xc3\xb6kk\xc3\xa4\xc3\xa4jist\xc3\xa4 sai syytteen 368 henkil\xc3\xb6\xc3\xb6n kohdistuvasta henkil\xc3\xb6rekisteririkoksesta. Mies oli ker\xc3\xa4nnyt p\xc3\xa4\xc3\xa4osin internetist\xc3\xa4 tietokoneelleen lukuisten henkil\xc3\xb6iden valokuvia ja henkil\xc3\xb6tietoja. Tiedot kuvaavat henkil\xc3\xb6iden yhteiskunnallista, poliittista tai uskonnollista vakaumusta. Ker\xc3\xa4tyt henkil\xc3\xb6t oli luokiteltu ryhmiin, joiden nimin\xc3\xa4 oli esimerkiksi \xe2\x80\x9dvasemmisto\xe2\x80\x9d, \xe2\x80\x9doikeisto\xe2\x80\x9d, \xe2\x80\x9djuutalaiset\xe2\x80\x9d, \xe2\x80\x9drotupetturit\xe2\x80\x9d, \xe2\x80\x9deliittiseurat\xe2\x80\x9d ja \xe2\x80\x9dv\xc3\xa4kivaltakoneisto\xe2\x80\x9d. Mik\xc3\xa4\xc3\xa4n ryhmist\xc3\xa4 ei korostunut listalla. Listalla olleet henkil\xc3\xb6t kuvailivat tietoja hajanaisiksi._NEWLINE_V\xc3\xa4likohtauksen oikeusk\xc3\xa4sittely alkoi tammikuussa 2015. P\xc3\xa4\xc3\xa4tekij\xc3\xa4 sai 1,5 vuotta ehdollista vankeutta kahakan aloittamisesta, puukotuksesta ja Koivulaakson kaasusumutuksesta. Muut kolme henkil\xc3\xb6\xc3\xa4 saivat 15\xe2\x80\x9370 p\xc3\xa4iv\xc3\xa4sakkoa. Puukottajan kanssa tapahtumaan pyrkinyt mies tuomittiin avunannosta kokouksen est\xc3\xa4misen yrityksess\xc3\xa4, poliittisten toimintavapauksien loukkaamisen yrityksest\xc3\xa4 sek\xc3\xa4 liev\xc3\xa4st\xc3\xa4 ampuma-aserikoksesta. Kaksikkoa estelleet kaksi miest\xc3\xa4 tuomittiin pahoinpitelyn yrityksest\xc3\xa4 ja pahoinpitelyist\xc3\xa4. YLE, MTV ja er\xc3\xa4\xc3\xa4t muut tiedotusv\xc3\xa4lineet uutisoivat pian kirjaston tapahtumien j\xc3\xa4lkeen, ett\xc3\xa4 ovella tilaisuutta suojasi j\xc3\xa4rjestyksenvalvoja. Ovella tilaisuuteen pyrkineit\xc3\xa4 miehi\xc3\xa4 est\xc3\xa4nyt henkil\xc3\xb6 ei kuitenkaan ollut virallinen j\xc3\xa4rjestyksenvalvoja.\n_START_SECTION_\nReaktiot\n_START_PARAGRAPH_\nLukuisat sanomalehtien p\xc3\xa4\xc3\xa4kirjoitukset tuomitsivat hy\xc3\xb6kk\xc3\xa4yksen. My\xc3\xb6s p\xc3\xa4\xc3\xa4ministeri Jyrki Katainen vaati blogissaan nollatoleranssia sananvapautta ja kokoontumisvapautta vastaan tehtyj\xc3\xa4 rikoksia kohtaan. Presidentti Sauli Niinist\xc3\xb6 totesi iskuun liittyen: \xe2\x80\x9dJos demokratiassa ajaa asiaansa v\xc3\xa4kivaltaa k\xc3\xa4ytt\xc3\xa4m\xc3\xa4ll\xc3\xa4, sanoissa tai teoissa, se on v\xc3\xa4kivaltaa kaikkia kohtaan.\xe2\x80\x9d\n_START_SECTION_\nJulkisen vallan edustajat\n_START_PARAGRAPH_\nSis\xc3\xa4ministeri P\xc3\xa4ivi R\xc3\xa4s\xc3\xa4nen piti v\xc3\xa4likohtausta eritt\xc3\xa4in valitettavana ja lupasi, ett\xc3\xa4 hy\xc3\xb6kk\xc3\xa4\xc3\xa4jien taustat selvitet\xc3\xa4\xc3\xa4n perusteellisesti. R\xc3\xa4s\xc3\xa4nen kertoi my\xc3\xb6s tuomitsevansa kaiken kokoontumis- ja sananvapautta loukkaavan v\xc3\xa4kivallan. P\xc3\xa4\xc3\xa4ministeri Jyrki Katainen kirjoitti blogissaan: \xe2\x80\x9dMeill\xc3\xa4 kaikilla, asemasta ja roolista riippumatta, on yhteinen vastuu siit\xc3\xa4, ett\xc3\xa4 vihanlietsontaan puututaan ajoissa ja riitt\xc3\xa4v\xc3\xa4n j\xc3\xa4m\xc3\xa4k\xc3\xa4sti \xe2\x80\x93 my\xc3\xb6s internetin keskustelupalstoilla. Keinotekoisen vastakkainasettelun lietsonta, vihapuheet ja suoranainen rasismi on tuomittava ja torjuttava.\xe2\x80\x9d_NEWLINE_Kulttuuriministeri Paavo Arhinm\xc3\xa4en mukaan \xc3\xa4\xc3\xa4rioikeiston v\xc3\xa4kivallan uhka avoimen yhteiskunnan toteutumiselle pit\xc3\xa4\xc3\xa4 viimein ottaa vakavasti. Viestint\xc3\xa4ministeri Krista Kiuru ja useat kansanedustajat tuomitsivat v\xc3\xa4kivallan. V\xc3\xa4hemmist\xc3\xb6valtuutettu Eva Biaudet muistutti Facebookissa, ett\xc3\xa4 rasismi rikoksen motiivina on rangaistuksen koventamisperuste. T\xc3\xa4ss\xc3\xa4 tapauksessa rasismimotiivi voi my\xc3\xb6s kohdistua henkil\xc3\xb6ihin, jotka puolustavat monikulttuurisuutta ja vastustavat rasismia. _NEWLINE_Tasavallan presidentti Sauli Niinist\xc3\xb6 p\xc3\xa4\xc3\xa4tti puheensa valtiop\xc3\xa4ivien avajaisissa viittaukseen Jyv\xc3\xa4skyl\xc3\xa4n puukkoiskuun. Niinist\xc3\xb6 sanoi kansanvallan ja yhteiskunnan eheyden rakentuvan toisen yksil\xc3\xb6n ihmisyyden ja ajatusten kunnioittamiselle. My\xc3\xb6s eduskunnan puhemies Eero Hein\xc3\xa4luoma sanoi puheessaan, ett\xc3\xa4 pienikin yritys v\xc3\xa4kivalloin sanella yhteiskunnan keskustelua ja suuntaa on pys\xc3\xa4ytett\xc3\xa4v\xc3\xa4 heti.\n_START_SECTION_\nJ\xc3\xa4rjest\xc3\xb6t ja tutkijat\n_START_PARAGRAPH_\nKirjailijoiden ja toimittajien sananvapausj\xc3\xa4rjest\xc3\xb6 Suomen Pen muistutti kannanotossaan, ett\xc3\xa4 kirjojen julkaisu ja niist\xc3\xa4 keskusteleminen on olennainen osa sananvapautta. Penin mukaan on poikkeuksellisen valitettavaa, ett\xc3\xa4 v\xc3\xa4kivaltainen v\xc3\xa4likohtaus tapahtui nimenomaan kirjastossa. Suomen tietokirjailijat ry esitti vastaavan kannanoton. Jyv\xc3\xa4skyl\xc3\xa4n yliopiston ylioppilaskunnan mukaan v\xc3\xa4kivallanteossa iskettiin my\xc3\xb6s sivistyskaupungin perinnett\xc3\xa4 vastaan. Jyv\xc3\xa4skyl\xc3\xa4n kaupunginjohtaja Markku Andersson totesi, ett\xc3\xa4 tapaus oli vakava, mutta sen ei voi antaa vaikuttaa kaupungin moniarvoisuuteen. H\xc3\xa4n totesi kaupungin hallinnon k\xc3\xa4yv\xc3\xa4n l\xc3\xa4pi tapauksen ja arvioivan sen perusteella kaupungin turvallisuuden kehitt\xc3\xa4mist\xc3\xa4._NEWLINE_Maahanmuuttokriittisen keskustelufoorumin Homma ry:n hallitus tuomitsi v\xc3\xa4kivallan vaikuttamisen v\xc3\xa4lineen\xc3\xa4. Yhdistys toivoi tehdyn kokoontumis- ja sananvapauden rajoittamisen n\xc3\xa4kyv\xc3\xa4n aikanaan iskun tekij\xc3\xb6iden tuomioissa. _NEWLINE_Tutkija Vesa Puurosen mukaan \xc3\xa4\xc3\xa4rilikkeet kannattaa ottaa vakavasti, sill\xc3\xa4 ne verkostoituvat kansainv\xc3\xa4lisesti. Puurosen mukaan pieni\xc3\xa4 \xc3\xa4\xc3\xa4rij\xc3\xa4rjest\xc3\xb6j\xc3\xa4 vakavampaa on kuitenkin etenkin maahanmuuttoon liittyv\xc3\xa4 \xc3\xa4\xc3\xa4riajattelu, jolla on my\xc3\xb6s poliittista vaikutusvaltaa. Tutkija Jussi Jalonen sanoi, ett\xc3\xa4 johdonmukainen seuraava askel kaasuiskusta k\xc3\xa4tt\xc3\xa4 pidemp\xc3\xa4\xc3\xa4n siirtymisess\xc3\xa4 olisi ampuma-ase.\n_START_SECTION_\nTiedotusv\xc3\xa4lineet\n_START_PARAGRAPH_\nHelsingin Sanomat ja useat maakuntalehdet kirjoittivat, ett\xc3\xa4 sananvapaus ja suoja v\xc3\xa4kivallalta ovat yhteiskunnan perusarvoja, joita on yhdess\xc3\xa4 puolustettava. Ilta-Sanomien p\xc3\xa4\xc3\xa4toimittajan Tapio Sadeojan mukaan \xe2\x80\x9dSuomella ei ole varaa suvaita yht\xc3\xa4\xc3\xa4n Jyv\xc3\xa4skyl\xc3\xa4n kaltaista tapausta, ei mink\xc3\xa4\xc3\xa4n aatesuunnan edustajilta.\xe2\x80\x9d Kaleva kirjoitti, ett\xc3\xa4 jos ovella vahtineet eiv\xc3\xa4t olisi onnistuneet pys\xc3\xa4ytt\xc3\xa4m\xc3\xa4\xc3\xa4n tunkeilijoita, j\xc3\xa4ljet olisivat voineet olla paljon pahemmatkin._NEWLINE_Useiden lehtien mukaan \xc3\xa4\xc3\xa4rioikeistolaisen v\xc3\xa4kivallan uhkaa on v\xc3\xa4h\xc3\xa4telty muun muassa Suojelupoliisissa ja poliisin johdossa. Turun Sanomat katsoi, ett\xc3\xa4 suomalainen poliittinen ilmapiiri on sallinut \xc3\xa4\xc3\xa4rioikeistolaisen liikkeen voimistumisen. Lis\xc3\xa4ksi Suomessa on suhtauduttu liian leppoisasti ihmisi\xc3\xa4 halventavaan julkiseen kielenk\xc3\xa4ytt\xc3\xb6\xc3\xb6n, joka voimistaa \xc3\xa4\xc3\xa4riryhmi\xc3\xa4. Uutisp\xc3\xa4iv\xc3\xa4 Demarin mukaan kansalaisilla tulee olla rohkeutta puolustaa kansanvaltaa ja ihmisoikeuksia ep\xc3\xa4suosion uhallakin. \xe2\x80\x9dPelkoa h\xc3\xa4lvent\xc3\xa4\xc3\xa4 se, miten selv\xc3\xa4sti Jyv\xc3\xa4skyl\xc3\xa4ss\xc3\xa4 kirjanjulkistustilaisuudessa tapahtunut poliittinen v\xc3\xa4kivallanteko on tuomittu.\xe2\x80\x9d\n_START_SECTION_\n\xc3\x84\xc3\xa4rioikeisto Suomessa -keskustelutilaisuudet\n_START_PARAGRAPH_\nJyv\xc3\xa4skyl\xc3\xa4n tilaisuuden j\xc3\xa4lkeen j\xc3\xa4rjestettiin kirjaan ja tapahtumaan liittyneit\xc3\xa4 keskustelutilaisuuksia useissa eri kirjastoissa kiristetyin turvatoimin. Espoon Tapiolan kirjastossa tilaisuus pidettiin 28. helmikuuta eik\xc3\xa4 poliisi vaatinut j\xc3\xa4rjest\xc3\xa4jilt\xc3\xa4 erityisi\xc3\xa4 toimia vaan l\xc3\xa4hetti paikalle nelj\xc3\xa4 poliisia. Kotkan kirjastossa j\xc3\xa4rjestetty tilaisuus jouduttiin perumaan, koska poliisi vaati tapahtuman j\xc3\xa4rjest\xc3\xa4jilt\xc3\xa4 paikalle nelj\xc3\xa4\xc3\xa4 ammattimaista j\xc3\xa4rjestyksenvalvojaa ja pelastussuunnitelman. Tilaisuuden peruminen aiheutti yleist\xc3\xa4 keskustelua siit\xc3\xa4, mik\xc3\xa4 on poliisin ja j\xc3\xa4rjest\xc3\xa4j\xc3\xa4n velvollisuus huolehtia yleis\xc3\xb6n turvallisuudesta. Tilaisuuden peruuntumisesta tehtiin kantelu oikeuskanslerille.  Oikeuskanslerin p\xc3\xa4\xc3\xa4t\xc3\xb6ksen mukaan poliisin vaatimukset olivat perusteltuja._NEWLINE_Maaliskuussa Jyv\xc3\xa4skyl\xc3\xa4n kirjamessujen \xc3\xa4\xc3\xa4riliikkeit\xc3\xa4 k\xc3\xa4sitellyt seminaari j\xc3\xa4rjestettiin puukotuksen takia kiristetyin turvatoimin. Tapahtuman sis\xc3\xa4\xc3\xa4ntulijat tarkistettiin metallinpaljastimilla ja itse seminaaritilaisuus j\xc3\xa4rjestettiin j\xc3\xa4rjestyksenvalvojien valvomien lukittujen ovien takana. Oulussa 11. toukokuuta 2013 kirjaan liittyneess\xc3\xa4 keskustelutilaisuudessa estettiin tilaisuuteen p\xc3\xa4\xc3\xa4sy yhdelt\xc3\xa4 henkil\xc3\xb6lt\xc3\xa4. Poliisi totesi, ett\xc3\xa4 j\xc3\xa4rjest\xc3\xa4jill\xc3\xa4 oli perusteet est\xc3\xa4\xc3\xa4 henkil\xc3\xb6n sis\xc3\xa4\xc3\xa4np\xc3\xa4\xc3\xa4sy.'